Entreprenørvirksomheden A. Enggaard A/S har købt Gellerup-grunden ud til Åby Ringvej, hvor den vil bygge boliger, butikker og erhverv på 60.000 kvadratmeter for 1,5 milliarder kroner.

Annonce

Helhedsplanen i Gellerup tager for alvor form. En stribe nye veje og strøg blev forleden indviet, og nu melder storentreprenøren A. Enggaard A/S sig på banen med et milliardbyggeri. Om få år skyder nærmest en hel ny bydel op på græsmarken ud til Åby Ringvej.

<p>Det røde felt markerer Ringvejskilen Nord. Det er her, at en hel ny bydel ud til Åby Ringvej vil skyde op. Området har de seneste år været en græsmark, men det er efterhånden byggemodnet. Det blå areal er solgt til ejendomsselskabet Svanen. Kort: Google Maps</p>

Entreprenørfirmaet og ejendomsudvikleren A. Enggaard A/S investerer nu massivt i Gellerup og har købt en næsten 60.000 kvadratmeter stor byggegrund.

Boliger, butikker, kontorbygninger og restauranter. Det er nogle af de planer, A. Enggaard, har med en tom byggegrund i Gellerup, som virksomheden har købt af Brabrand Boligforening. Grunden ligger ud til Ringvejen og bliver kaldt »Ringvejskilen Nord«, lyder det fra Brabrand Boligforening, der har solgt grunden.

»Grunden er på cirka 60.000 kvadratmeter, og målet er at bygge 60.000 etagekvadratmeter. Udover boliger og erhvervsbyggeri har vi planer om at bygge et hotel. Vi vil gerne skabe et område med et internationalt præg, hvor mange virksomheder, der opererer internationalt, vælger at holde til,« siger afdelingschef for A. Enggaard i Aarhus, Peter Thorsgaard.

Den nye lokalplan for grunden forventes vedtaget om halvandet år, og derefter vil byggeriet, der kommer til at foregå i etaper, begynde. Omkring 12.000 af de 60.000 etagekvadratmeter bliver boligbyggeri.

Ifølge Peter Thorsgaard er et kvalificeret bud, at der samlet set vil blive investeret omkring 1,5 milliarder kroner i udvikling af byggegrunden. A. Enggaard kommer til at udføre flere af byggerierne med medinvestorer, som skal findes løbende.

»Vi har købt grunden, fordi den har en fantastisk beliggenhed tæt på både centrum af Aarhus, motorvejen og den kommende letbane. Derudover tror vi meget på udviklingen af Gellerup/Toveshøj og Helhedsplanen for bydelen,« siger Peter Thorsgaard. Der er lavet en såkaldt ben partnerskabsaftale med henblik på at etablere lære- og praktikpladser samt beskæftigelsesforløb for blandt andet lokal arbejdskraft.

A. Enggaard er i forvejen ved at bygge Ceres Byen i Aarhus med blandt andet 1.100 boliger, kontorbygninger samt butikker. Sidste år blev virksomheden færdig med at bygge VIA's nye campus på 42.500 kvadratmeter i Ceres Byen.

Annonce

Nyt byggeri tyvstarter

Brabrand Boligforenings administrerende direktør Keld Laursen glæder sig over salget. Han noterer samtidig, at området syd for Globen og Enggaards nyindkøbte areal allerede er under planlægning.

»En byggegrund syd for Enggaards areal er allerede solgt til ejendomsselskabet Svanen og under lokalplanlægning. Aarhus Kommune er i gang med byggeriet af et stort kontorhus med 1.000 arbejdspladser. Næste år er der byggestart på 400 ungdomsboliger og et nyt administrationshus til boligforeningen. Et nyt vejnet er stort set færdigt, og næste år anlægger vi en helt ny bypark. Læg dertil planerne om en gennemgribende renovering af alle eksisterende blokke startende med tre pilotprojekter. Forandringerne i Gellerup og Toveshøj er allerede massive og uafvendelige,« siger Keld Laursen.

En tidligere aftale med Reitan Ejendomsudvikling om køb af arealet langs Ringvejen er i øvrigt blevet annulleret, da det viste sig for vanskeligt at forene køberens ønsker til anvendelsen af arealet med den eksisterende kommuneplan.

»Jeg vil gerne rose Reitan Ejendomsudviklings danske partnere for deres fremsynethed. Det har været medvirkende til at positionere vores ledige arealer som en god investering, og vi vil til hver en tid hilse det velkomment, hvis Reitan Ejendomsudvikling skulle være interesseret i at være aktør i området igen,« siger Keld Laursen.